PARLAMENTUL ROMÂNIEI

CAMERA  DEPUTAŢILOR

Comisia pentru muncă şi protecţie socială



Nr.27/217/12 iunie 2003
R A P O R T

asupra propunerii legislative pentru completarea art.50 lit.e din Codul Muncii

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru completarea art.50 lit.e din Codul Muncii, trimisă cu adresa nr.218 din 22 aprilie 2003.


La întocmirea prezentului raport, Comisia a avut în vedere avizul primit de la Consiliul Legislativ.
Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă are ca obiect de reglementare completarea literei e) a articolului 50 din Legea nr.53/2003 – Codul Muncii, referitor la suspendarea de drept a contractului individual de muncă pe timpul exercitării unei funcţii în cadrul unei autorităţi executive, legislative ori judecătoreşti, pe toată durata mandatului, cu sintagma “dacă legea nu prevede altfel”.
Comisia propune Plenului aprobarea propunerii legislative având în vedere faptul că amendamentul propus are un caracter de generalitate, cu rolul de a acoperi toate situaţiile ce se pot ivi în executarea contractului individual de muncă.

Propunerea legislativă face parte din categoria legilor organice, conform prevederilor constituţionale.


La dezbaterea acestei propuneri a participat ca invitat d-na Oana Cazan, din partea Ministerului Muncii şi Solidarităţii Sociale.

La lucrările comisiei au fost prezenţi 18 deputaţi, din totalul de 20 membri ai comisiei.

În urma dezbaterii proiectului de lege în şedinţa din data de 10 iunie 2003, Comisia propune admiterea fără modificări a acesteia, cu 9 voturi pentru,  un vot împotrivă şi 3 abţineri.
PREŞEDINTE,

